Klikk for å aktivere kartet

Misfornøyde med å bo i skogen: Asylsøkere nekter å forlate bussen i Sverige

I det svenske tettstedet Lima er flere asylsøkere misfornøyde med å skulle bo. Enkelte av dem nekter derfor å forlate bussen.

Magnus Braaten

Øyvind Gustavsen

Oppdatert 26. oktober 2015

Artikkelen er over fire år gammel

Søndag kveld ankom omkring 60 flyktninger Lima i den svenske kommunen Dalarna. Flere av dem nektet å forlate bussene de ble fraktet dit i, fordi de synes deres tiltenkte nye hjemsted ligger for lite sentralt.

– De synes det var midt i skogen og at det er litt ubehagelig med så mye skog, sier Matilda Niang i det svenske Migrasjonsverket til Aftonbladet.







Fem personer igjen

Etter nesten 24 timer sitter det fortsatt fire personer igjen i den ene bussen og én person i den andre, opplyser kommunikasjonssjef i Migrasjonsverket Per Ek til VG.

– De sitter igjen slik at bussene ikke skal kunne dra derfra, sier Ek.

Asylsøkerne har kommet til stedet i busser fra mer sentrale Orsa og Sveriges hovedstad Stockholm, skriver Nettavisen.

– Vil de at vi skal hjelpe, er det dette vi kan tilby. Ellers får de ordne sitt eget bosted, sier Matilda Niang til Aftonbladet.

– Det er farlig her

Svenske Expressen har vært på stedet og snakket med noen av flyktningene. En av dem som ikke vil forlate bussen, er Abdullah Waez (25).

– Vi er takknemlige, men det stedet her er ikke humant. Det er farlig her. Det er få mennesker og mange dyr. Vi kan ikke bo her. Vi har barn, sier han til avisen, og legger til at det dessuten er for kaldt der.

20 minutter til skolen

Da bussene ankom Lima i 20-tiden søndag, var det flere av flyktningene som flyttet inn uten å protestere, ifølge dt.se.

– Vi har hatt personell der hele dagen og kommer til å være der utover kvelden. Det er vi for å svare på spørsmål og for å fortelle dem at dette er eneste tilgjengelige alternativet, sier Per Ek til VG, og opplyser samtidig om at de fleste flyktningene forstår engelsk.

Ifølge kommunikasjonssjefen er det 20 minutter å gå til skole og annen virksomhet, og det går også buss dit.

Ifølge Sveriges kommunestatistikk fra 2010 hadde tettstedet Lima 398 innbyggere. De nærmeste større tettstedene er Malung og Sälen.

Publisert: 26.10.15 kl. 18:26 Oppdatert: 26.10.15 kl. 18:51

Les også